钦定古今图书集成/明伦汇编/氏族典/第528卷 > 《禹州志》 > 郭丹
## 钦定古今图书集成/明伦汇编/氏族典/第528卷 > 《禹州志》 > 郭丹

按《后汉书郭丹传》：“丹字少卿，南阳穰人也。父稚，成帝
时为庐江太守，有清名。丹七岁而孤，小心孝顺。后从
师长安，买符入函谷关，王莽征之，遂与诸生逃于北
地。更始二年，三公举丹贤能，征为谏议大夫。更始败，
丹独保平氏不下，为更始发丧，衰绖尽哀。建武二年，
遂潜逃去，敝衣间行，涉历险阻，求谒更始妻子，奉还”
节传，因归乡里。十三年，大司马吴汉辟举高第，再迁
并州牧，有清平称。转使匈奴中郎将，迁左冯翊。永平
三年，代李䜣为司徒，在朝廉直公正。明年，策免。五年，
卒于家，时年八十七。丹出典州郡，入为三公，而家无
遗产，子孙困匮。帝乃下南阳访求其嗣。长子宇，官至
常山太守。少子济。